Motoris gekap wat met verkeersbeampte op enjinkap wegjaag‘n Skermgreep uit die video wat wys hoe die verkeersbeampte aan die enjinkap vasklou. (Video: Twitter) Die Gautengse departement van gemeenskapsveiligheid het die optrede van ŉ 27-jarige vrou wat weggejaag het terwyl ŉ verkeerspolisielid verbete aan haar motor se enjinkap vasklou, ten sterkste veroordeel. ŉ Video van die voorval is op sosiale media gedeel en het daarna soos ŉ veldbrand versprei. Volgens die voorlopige ondersoek het die voorval Vrydag in Krugersdorp plaasgevind. Die Gautengse verkeerspolisiebeampte was besig om ŉ boete aan die motoris uit te reik omdat sy bestuur het terwyl sy ŉ selfoon gebruik het, toe die motoris besluit het om weg te ry, met die beampte wat haar probeer keer, het Ofentse Morwane, woordvoerder van die departement, in ŉ verklaring gesê. Die motoris is onmiddellik in hegtenis geneem op aanklagte dat sy versuim het om ŉ verkeersbeampte se bevel te gehoorsaam, roekelose bestuur en verset teen inhegtenisneming. ŉ Boete is ook uitgereik vir bestuur terwyl ŉ selfoon gebruik word. “Die optrede van die motoris is nie net roekeloos nie, maar ook arrogant. Die provinsie het ŉ groot getal onnodige botsings en sterftes op ons paaie en dit is dus uiters belangrik dat wetstoepassingsagentskappe hul gesag afdwing op diegene wat padreëls verontagsaam,” het Morwane gesê. “Motoriste moet op ŉ aanvaarbare manier optree en die owerhede respekteer. Ons gaan ons gesag afdwing en ons werk sonder vrees of vooroordeel doen.” Video as received: Driver tires to avoid getting a ticket. @MbalulaFikile @TrafficRTMC pic.twitter.com/KluHo2A7D0 — Yusuf Abramjee (@Abramjee) September 17, 2019